આપનું વ્યક્તિત્વ અને કાર્યક્ષેત્ર એક વટવૃક્ષ સમાન છે. સામાન્ય રીતે વૃક્ષનાં મૂળ ઊંડાં હોય તેના પર તેની ઘટાનો ઘેરાવો અને તેના દીર્ઘ આયુનો આધાર રહે. તેવું જ તેની શાખાઓની મજબૂતાઈ અને પર્ણોના રંગ રૂપનાં વખાણ થતાં હોય છે. પરંતુ આપની બાબતમાં તો આપના જીવન રૂપી વટવૃક્ષના પાને પાને પ્રસરેલી નસો પણ એટલી જ ખમતીધર છે જેટલાં આપનાં મૂળિયાં, થડ અને શાખાઓ છે. એટલે જ તો ક્યાંથી શરુ કરું તેની વિમાસણ અનુભવું છું. આપે સર્જનાત્મક કરતાં વિચારપ્રધાન સાહિત્ય વધુ લખ્યું છે એવું કહી શકાય. કેળવણી વિચાર, ધર્મ દર્શન, ચરિત્રો, સમાજ ચિંતન, રાષ્ટ્ર ચિંતન, ઉપરાંત સમાજ, દેશ અને વિશ્વની ઘટનાઓને આવરી લે તેવા બહુ આયામી સાહિત્યનું સર્જન કરી શક્યા તેની પાછળ કયું પ્રેરક બળ કામ કરી ગયું?